**Odporúčanie predsedníčke Vedeckej rady a Vedeckej rade PF UMB v Banskej Bystrici**

Inauguračná komisia – prítomní členovia v zložení:

* Prof. PaedDr. Dana Hanesová, PhD. – predsedníčka, PF UMB Banská Bystrica
* Prof. PaedDr. Jana Duchovičová, PhD. – PF UKF Nitra
* Prof. PhDr. Josef Malach, PhD. – PF OU Ostrava
* Prof. PaedDr. Anna Hudecová, PhD. – PF KU Ružomberok

podľa bodu 11 § 5 vyhlášky č. 246/2019 MŠ SR z 22. 7. 2019 o postupe získavania vedecko-pedagogických titulov docent a profesor celkovo vyhodnotila plneniepodmienok na získanie **titulu *profesor*** podľa § 76 ods. 5 a 7 zákona u **doc. PaedDr. K. Vančíkovej, PhD**. Hodnotenie plnenia kritérií uskutočnila na základe predložených dokladov, doručených v inauguračnom spise ako aj na základe oponentských posudkov. Odborne posúdila úroveň prednesenej inauguračnej prednášky a súboru prác a podkladov k vymenúvaciemu konaniu. Zhodnotila celkovú pedagogickú, publikačnú a vedeckú činnosť uchádzačky o titul profesorka v odbore *pedagogika*. Konštatovala, že doc. PaedDr. Katarína Vančíková, PhD. je národne a medzinárodne akceptovanou vedeckou osobnosťou, významnou odborníčkou v odbore pedagogika, keďže:

* Vedecky a pedagogicky pôsobí v príslušnom odbore inauguračného konania na vysokej škole už 18 rokov, počas ktorých vyučovala/vyučuje a garantuje viaceré pedagogické predmety.
* Viedla a vedie bakalárske, diplomové a rigorózne práce, má dvoch ukončených doktorandov a 1 je po dizertačnej skúške pred obhajobou dizertačnej práce.
* V čase podania žiadosti bola autorkou alebo spoluautorkou 18 knižných publikácií (z toho 4 vedeckých monografií a 4 vysokoškolských učebníc), 22 štúdií vo vedeckých časopisoch (z toho 3 registrované vo WoS/Scopus a 1 v štádiu evidovania). Celkovo má 51 vedeckých prác, z toho 10 registrovaných v požadovaných databázach.
* Na svoje diela má zaevidovaných 179 ohlasov, z toho 63 zahraničných a 116 domácich (z toho 27 v publikáciách registrovaných vo WoS/Scopus).
* Absolvovala 10 pobytov na zahraničných univerzitách a inštitúciách (Slovinsko, Belgicko, ČR, Veľká Británia, Nórsko, Bosna a Hercegovina, Francúzsko). Z prednášok v zahraniční má 18 publikovaných výstupoch.
* Bola a je viacnásobne prizývaná do expertíznej činnosti, posudzovaní medzinárodných a národných analýz, výskumných správ, do koordinačných aktivít v oblasti vzdelávania.
* Čo sa týka výskumných a vzdelávacích projektov: a) medzinárodných - 2x bola koordinátorkou a v ďalších 3 členkou riešiteľského tímu, b) národných - 4x bola vedúcou riešiteľkou (2x VEGA, 1x KEGA, 1x UGA) a 15x spoluriešiteľkou.

Doc. PaedDr. Katarína Vančíková, PhD. predniesla pred Vedeckou radou a Inauguračnou komisiou verejnú inauguračnú prednášku na tému **Významové konvergencie pojmu *inkluzívna škola* a limity jeho univerzálneho poňatia.** Inauguračná komisia konštatovala, že inaugurantka preukázala svoju pedagogickú spôsobilosť a schopnosť vyložiť zvolenú tému na požadovanej úrovni.

Predložený súbor prác a podkladov k vymenúvaciemu konaniu doc. Vančíkovej kladne posúdili oponenti:

prof. PhDr. Jiří Škoda PhD – PdFUJEP Ústí nad Labem

 Prof. PhDr. Iveta Kovalčíková, PhD. – PF PU Prešov

Prof. PaedDr. Ivan Pavlov, PhD. – PF UMB Banská Bystrica

Svojimi vedeckými prácami vytvorila v odbore pedagogika ucelené vedecké dielo. Doc. Vančíková plní kritériá pre inauguračné konanie na UMB v oblasti vedecko-výskumnej činnosti, schválené Vedeckou radou UMB 24.4.2014 a vo viacerých scientometrických kategóriách ich aj prekračuje.

Počas inauguračnej prednášky aj obhajoby predloženého súboru dokumentov preukázala Doc. PaedDr. Katarína Vančíková, PhD. odborné zvládnutie problematiky odboru Pedagogika, reagovala na pripomienky oponentov a preukázala celkový prehľad v tomto odbore.

Výsledok hlasovania členov inauguračnej komisie o udelení titulu profesor **Doc. PaedDr. Kataríne Vančíkovej, PhD.:**

Hlasovali všetci 4 prítomní členovia inauguračnej komisie.

Za: 4

Proti: 0

Predsedníčke Vedeckej rady a Vedeckej rade Pedagogickej fakulty UMB predkladáme návrh pokračovať v inauguračnom konaní doc. PaedDr. Kataríny Vančíkovej, PhD. v odbore Pedagogika.

Prof. PaedDr. Dana Hanesová, PhD.
predsedníčka inauguračnej komisie

V Banskej Bystrici, dňa 30. marca 2022